Oversvømmede kældre og veje har været nogle af konsekvenserne af regnvejret, som det seneste døgn har ramt store dele af landet. Regnen har flere steder silet ned i rigelige mængder, og der, hvor det er gået værst for sig, har man fået tre ugers normal september-regn på blot ét døgn. I Aalborg-forstaden Gistrup har man siden midnat natten til onsdag og frem til klokken 06.00 torsdag morgen fået 55,2 millimeter regn. Det svarer til mere end tre ugers normal regn i september, der gennemsnitligt byder på 73 millimeter nedbør i løbet af hele måneden. Det ustadige vejr fortsætter i de kommende dage, og allerede fredag skal et nyt stort regnvejr ind over landet.

Opsummering:
Regnen væltede ned over Nordjylland onsdag aften og torsdag nat.